‘Koppe moet rol oor R8,1 miljard by Transnet’Die United National Transport Union (Untu) het Maandag gesê hy is geskok om te hoor dat daar onreëlmatige uitgawes ter waarde van R8,1 miljard by Transnet plaasgevind het. Die vakbond eis dat die individu of persone wat hul plig versuim het, aanspreeklik gehou moet word. Die realiteit van die finansiële wanbestuur by Transnet het vanoggend aan die lig gekom toe Siyabonga Gama, uitvoerende hoof van Transnet, die finansiële state by Esselenpark in Tembisa bekend gemaak het. Transnet het intussen gesê hy het ŉ “omvattende korrektiewe plan” om seker te maak dat dié onreëlmatige uitgawes nie weer sal plaasvind nie. Die maatskappy het die R8,1 miljard in onreëlmatige uitgawes aangemeld vir die jaar wat op 31 Maart 2018 tot ŉ einde gekom het; teenoor R692 miljoen in die vorige finansiële jaar, as gevolg van kontrakte wat sedert 2009 hersien is en aanstellingskwessies wat geïdentifiseer is. “Die korrektiewe stappe sal fokus op bykomende maatreëls om onreëlmatige uitgawes te verhoed, terwyl ŉ meganisme ontwikkel en ingestel word om die volledigheid van onreëlmatige uitgawes, wat aangemeld is, te verseker.” Transnet het ŉ toename van 11.3% in sy inkomste aangemeld, van R72,9 miljard vir die jaar wat op 31 Maart 2018 geëindig het; teenoor R65.5 miljard vir die vorige jaar. Steve Harris, algemene sekretaris van Untu, het verduidelik Gama het gesê die uitgawes beteken nie noodwendig dat die geld nie behoorlik aangewend is nie, eerder dat die korrekte prosedures nie gevolg is nie. “Untu verwelkom enige stappe wat gedoen word om onreëlmatige uitgawes in die toekoms te voorkom.”